Landswye afsondering vir 21 dae afgekondig | Maroela Media
Landswye afsondering vir 21 dae afgekondig
Pres. Cyril Ramaphosa het Maandagaand die land toegespreek en streng maatreëls, waaronder 'n algehele landswye afsondering ("lockdown"), afgekondig om die verspreiding van die nuwe koronavirus (Covid-19) te bekamp.
Dit volg ná 'n vergadering van die nasionale bevelraad Sondag waar onder andere die sosio-ekonomiese trefslag van Covid-19 en die uitwerking daarvan op die armes, kwesbares en werkers, bespreek is. Ramaphosa het Sondag ook met sakeleiers by die Uniegebou vergader waarna hy met leiers van al die opposisiepartye wat in die parlement verteenwoordig word, byeengekom het.
Ramaphosa het Suid-Afrikaners bedank wat tot dusver die beperkings toegepas het wat vroeër ingestel is. "Talle moes moeilike besluite en opofferings maak, maar almal het bepaal dat dié besluite en opofferings absoluut noodsaaklik is as ons land hierdie ramp gaan oorleef."
Hy het spesiaal dankie gesê aan gesondheidsorgwerkers, dokters, verpleërs en paramedici wat op die gevegsfront is van die pandemie, asook aan die onderwysers, grensposbeamptes, polisie- en verkeersbeamptes en almal wat leiding geneem het.
Sedert die nasionale ramptoestand aangekondig is, is 'n rits maatreëls in plek gestel, waaronder 'n verbod op byeenkomste van meer as 100 mense, 'n beperking op internasionale reise, skole en ander opvoedkundige instansies wat gesluit is en 'n verbod op die verkope van alkohol ná 18:00.
"Ons benadruk dit: die mees doeltreffende manier om besmetting te voorkom, is deur basiese veranderinge in individuele gedrag en higiëne," het Ramaphosa gesê. Hy doen dus weer 'n beroep op almal om gereeld vir minstens 20 sekondes lank hande te was of handreinigers te gebruik; om jou mond en neus te bedek as jy nies of hoes, om nabye kontak te vermy met persone wat verkoue- of griepsimptome toon, en om in die algemeen kontak met ander persone te voorkom.
"Toe ek die land verlede week Sondag toegespreek het, was daar wêreldwyd 160 000 Covid-19-gevalle. Vandag is daar meer as 340 000 gevalle wêreldwyd. In Suid-Afrika het die getal gevalle binne slegs agt dae sesvoudig vermeerder van 61 gevalle tot 402 gevalle. Hierdie getal sal bly styg."
Ramaphosa het gesê dit is duidelik uit die ontwikkeling van die siekte in ander lande dat onmiddellike, vinnige en buitengewone optrede nodig is om 'n "enorme katastrofe" te voorkom. "Ons prioriteit in hierdie stadium is om die verspreiding van die siekte te voorkom. Ek is besorg dat 'n skielike toename in besmettings te veel druk gaan plaas op ons gesondheiddienste en persone sal dan nie toegang kry tot die sorg wat hulle benodig nie. Ons moet alles in ons vermoë doen om die hoeveelheid besmettings te verminder en die verspreiding van die siekte oor 'n langer tyd te vertraag."
Ramaphosa het gesê die volgende paar dae is baie belangrik. "Sonder beslissende optrede sal die getal besmettings vinnig toeneem van 'n paar honderd na tien duisende, en binne 'n paar weke na honderde duisende. Dit is uiters gevaarlik vir 'n land soos ons s'n waar 'n groot deel van die bevolking immuniteitsgebrek het weens MIV en TB en hoë vlakke van armoede en wanvoeding."
Hy het bygevoeg die lande wat vinnig en dramaties opgetree het, was baie meer doeltreffend om die verspreiding van die siekte te bekamp.
"Die nasionale beheerraad het gevolglik besluit om 'n algehele afsondering vir 21 dae in te stel. Dit tree Donderdag, 26 Maart, om 23:59 in werking.
"Dit is 'n beslissende maatreël om miljoene Suid-Afrikaners teen infeksie te beskerm en die lewens van honderde duisende mense te red. Alhoewel hierdie maatreël 'n groot impak sal hê op mense se lewens, ons samelewing en die ekonomie, sal die koste baie groter wees om dit uit te stel."
Die landswye afsondering sal uitgevoer word kragtens die Wet op Rampbestuur en behels die volgende:
Vanaf 23:59 op Donderdag, 26 Maart 2020 tot middernag op Donderdag, 16 April, moet alle Suid-Afrikaners by die huis bly.
Persone wat kwytgeskeld is van dié afsondering is die volgende:
gesondheidsorgwerkers (staat en privaat), nooddienspersoneel, sekuriteitdienste (soos polisiebeamptes, verkeerspolisie, mediese personeel in die Weermag, soldate en ander persone wat nodig is vir ons reaksie op die pandemie)
persone wat betrokke is in die vervaardiging, verspreiding en verskaffing van kos en basiese goedere, noodsaaklike bankdienste, instandhouding van krag-, water- en telekommunikasiedienste, laboratoriumdienste, en die verskaffing van mediese en higiëniese produkte. 'n Volledige lys van noodsaaklike personeel sal binnekort gepubliseer word.
Individue sal nie hul huise mag verlaat nie, buiten onder streng beheermaatreëls soos mediese sorg, om kos, medisyne en ander voorraad te koop en 'n welsynstoelaag in ontvangs te neem.
Tydelike skuilings wat aan die nodige higiëniese standaarde voldoen sal geïdentifiseer word vir haweloses. Persele word ook geïdentifiseer vir persone wat in kwarantyn geplaas moet word of moet self-isoleer en dit nie tuis kan doen nie.
Alle winkels en ondernemings sal gesluit word buiten apteke, laboratoriums, banke, noodsaaklike finansiële en betalingsdienste (insluitend die JSE), supermarkte, vulstasies en gesondheidsorgverskaffers.
Maatskappye wat noodsaaklik is vir die vervaardiging en vervoer van kos, basiese goedere en mediese voorraad se deure sal ook oopbly. 'n Volledige lys van kategorieë van ondernemings wat hul deure moet oophou, sal binnekort gepubliseer word.
Maatskappye wie se bedrywighede voortgesette prosesse benodig soos smeltoonde en ondergrondse mynboubedrywighede, sal self reëlings moet tref vir die versorging en instandhouding om skade aan hul voortgesette bedrywighede te vermy.
Indien persone van die huis af kan werk en maatskappye oor 'n afstand met hul bedrywighede kan voortgaan, moet hulle dit doen.
Voorsorg sal getref word vir noodsaaklike vervoerdienste vir noodsaaklike personeel en pasiënte wat vervoer moet word.
"Hierdie algehele landswye afsondering is noodsaaklik om die ketting van oordrag in die samelewing te voorkom," het Ramaphosa verduidelik.
Hy het die Suid-Afrikaanse Nasionale Weermag (SANW) opdrag gegee om te ontplooi en die SAPD by te staan om seker te maak die maatreëls word toegepas.
Maatreëls om die impak op die ekonomie te verlig
"Ons land word nie net in die gesig gestaar deur 'n virus wat meer as 'n kwartmiljoen mense wêreldwyd besmet het nie, maar ook die vooruitsig van 'n erge ekonomiese resessie wat daartoe sal lei dat ondernemings moet sluit en talle persone hul werk gaan verloor. Ons stel dus 'n paar riglyne op om die impak op die ekonomie te verlig," het Ramaphosa bygevoeg. "Hierdie is die eerste fase van die ekonomiese reaksie en verdere maatreëls word tans oorweeg en sal ontplooi word soos nodig."
Hy het gesê 'n Solidarity Fund is ingestel waar Suid-Afrikaanse ondernemings, organisasies en individue en lede van die internasionale gemeenskap 'n bydrae kan maak. "Die fonds sal fokus op die voorkoming van die verspreiding van die virus, om die verspreiding te volg, om diegene wat siek is te versorg en om diegene te ondersteun wie se lewens ontwrig is. Die fonds sal bykomend wees tot dit wat ons in die staatsdiens doen."
Die regering se Solidarity Fund staan onder leiding van Gloria Serobe en adjunkvoorsitter Adrian Enthoven. Besoek www.solidarityfund.co.za om 'n bydrae te lewer.
"Die fonds sal deur 'n bekwame span mense geadministreer word uit finansiële instansies, ouditeursfirmas en die regering. Daar sal rekenskap gegee word van elke sent wat bygedra is en die besonderhede sal op die webwerf gepubliseer word," het hy gesê.
Die regering het reeds R150 miljoen tot die fonds bygedra en die privaat sektor het ook onderneem om die fonds te ondersteun, aldus Ramaphosa. "Ons sal geld spandeer om lewens te red en die ekonomie te ondersteun."
Die Rupert- en Oppenheimer-families het elkeen R1 miljard aangebied om klein ondernemings en hul werknemers te help wat deur die koronavirus-pandemie geraak word.
"In die dae, weke en maande wat kom, sal ons uithouvermoë, vindingrykheid en ons eenheid as 'n land getoets word soos nog nooit tevore nie. Ek doen 'n beroep op ons almal – een en elk – om ons rol te speel. Wees moedig, wees geduldig, toon deernis. Laat ons nooit wanhopig wees nie. Ons 'n land wat saamstaan, ons sal seëvier. God seën Suid-Afrika."
Weermag op gereedheidsgrondslag geplaas
Koronavirus: Kyk die president se toespraak hier
Daar is baie dinge wat onduidelik is soos hoe presies gaan jy kos en medesyne koop?
Die sekuriteits diens sluit dit gewapende reaksie sekuriteits personeel in? Gaan daar vullisverwydering wees?
Ek beskou dit as huisarres en ek dink dit gaan ons wankelende ekonomie in chaos dompel.
Jy moet ingeteken wees om te stem5-10Jy moet ingeteken wees om te stem
Suid Afrika sal oorleef ,as almal saam werk waarin ek twyfel. Baie sien die as n vakansie tyd om rond te beweeg. Stenger maatreëls moet geïmplementeer word om dit te verhoed, kyk na Rusland hul plan werk om onnodige mense op straat te he. Suid afrika is net n sirkus met net teveel narre tussen ons wat reëls nie kan volg nie.
Ek wil ook nou weet. As ek ń verstopte drein het wat dan. Hierdie lockdown is heeltemal verkeerd aangepak
Jy moet ingeteken wees om te stem4-13Jy moet ingeteken wees om te stem
Dankie Ramaphosa – Dit is n baie groot besluit, maar dink dit is nodig. Is baie bekommerd want ja daar is meer vrae as antwoorde, maar ek glo dat alles vandag vir almal duidelik gestel sal word.